Slovenská
farmaceutická spoločnosť (SFS) udelila Medailu PhMr. Vladimíra Jána Žuffu, pani
doc. RNDr. Ive Valáškovej, CSc., vysokoškolskej učiteľke
a bývalej vedúcej Katedry farmaceutickej analýzy a nukleárnej
farmácie FaF UK v Bratislave.
Pani Iva Valášková
rodená Chrtková sa narodila 20. 11. 1943 v Pardubiciach.
Stredoškolské vzdelanie získala na vtedajšej Jedenástročnej strednej škole
v Přelouči. Po maturite pokračovala v štúdiu na Farmaceutickej
fakulte Univerzity Komenského (FaF UK) v Bratislave, ktoré ukončila
v roku 1965.
Už v poslednom
semestri štúdia v roku 1965 bola prijatá ako asistentka s polovičným
uväzkom na Katedru analytickej chémie FaF UK. Po promócii však podľa
vtedajšieho umiestnenkového systému nastúpila do lekárne vo Vysokom Mýte na
funkciu lekárnik asistent.
V roku l967 sa
vrátila na FaF UK na Katedru analytickej chémie – dnes Katedru farmaceutickej
analýzy a nukleárnej analýzy. Na tomto pracovisku v roku 1969
obhájila rigoróznu prácu a získala akademickú hodnosť RNDr.
Od svojho nástupu na katedru sa špecializovala na separačné
metódy. V prvých rokoch v rámci riešenia výskumných úloh anotovaných
na tomto pracovisku sa venovala elektroforetickému štúdiu komplexotvorných
rovnováh chelátových komplexov s aminopolykarboxylovými kyselinami.
V nej sa zamerala na štúdium zloženia a stability komplexov
s anionickými ligandami a základných elektrolytov pre analýzy
niektorých anorganických sústav v ligandových tlmivých roztokoch.
V neskorších
rokoch sa úspešne podielala na vybudovaní Laboratória kapilárnej
izotachoforézy. V ňom rozpracovala problematiku využitia tejto metódy
v analýze endogénnych a exogénnych látok v biologických
systémoch.
V roku
1993 vypracovala dizertačnú prácu: Nové možnosti využitia kapilárnej ITP
v analýze endogénnych a exogénnych látok v biologických
tekutinách, po obhajobe ktorej získala vedeckú hodnosť kandidáta
farmaceutických vied (CSc.).
Neskoršie
po úspešnej obhajobe habilitačnej práce: Kapilárna izotachoforéza vo
farmaceutickej analýze, získala v roku 1998 vedecko-pedagogický titul
docentky vo vednom odbore Farmaceutická chémia.
V roku
2004 bola ustanovená do funkcie mimoriadnej profesorky pre študijný odbor
Analytická chémia. V rokoch 2004–2010 zastávala funkciu vedúcej Katedry
farmaceutickej analýzy a nukleárnej farmácie a zaslúžila sa
o jej všestranný a vysoko odborný výchovno-vzdelávací
a vedecko-výskumný profil. Pracovný pomer s FaF UK ukončila 31.
8. 2010.
Počas svojho pedagogického pôsobenie viedla desiatky
diplomových, rigoróznych prác a vyškolila dvoch PhD., študentov.
Vypracovala a zaviedla prednášky a cvičenia z predmetu:
Hodnotenie zdravotníckych pomôcok I, bakalárskeho štúdia. V rámci
magisterského štúdia garantovala a prednášala predmet Analytická chémia
I., a bola spolugarantom a prednášala vybraté kapitoly
z predmetu Analytická chémia II.. Bola predsedníčkou komisie pre obhajoby
diplomových prác, členkou komisie pre štátne skúšky z predmetov
Farmaceutická technológia a Sociálna farmácia magisterského štúdia
a predmetu Diagnostické pomôcky, bakalárskeho štúdia. Je spoluautorkou
skrípt Laboratórne cvičenia z analytickej chémie III.
Vo
vedecko-výskumnej činnosti bola zodpovednou riešiteľkou grantu VEGA: Vývoj
a validácia analytických postupov pre kontrolu enantiomérnej čistoty liečiv
a ich metabolitov a analýzu multikomponentných zmesí kapilárnymi
elektromigračnými metódami a zodpovednou riešiteľkou grantu VEGA: Vývoj
a validácia enantioselektívnych metód kapilárnej elektroforézy
v kombinácii s diodo array detekciou pre identifikáciu
a stanovenie biologicky aktívnych látok vo farmaceutických
a klinických vzorkách. Medzi jej najdôležitejšie výsledky možno zaradiť
riešenie enantiomérnej čistoty liečiv a aplikáciu kapilárnych elektromigračných
techník ITP-CZE a najmä on-line spojenia ITP-CZE. Tieto techniky
aplikovala na analýzu aminokyselín a liečiv zo skupiny antitrombotík,
antimykotík alebo antihistaminík. Výsledky z nich publikovala v 28
prácach uverejnených v CC časopisoch, v 9 prácach v našich CC
periodikách, v 11 prácach v nekarentovaných zahraničných
a v 11 prácach v našich nekarentovaných časopisoch. Tieto jej
práce boli 180krát citované.
Vážení
kolegovia, dovoľte mi, aby som pani kolegyni doc. Valáškovej, CSc., úprimne
k oceneniu zablahoželal, poďakoval za rozsiahlu prácu a odbornú činnosť
v prospech farmácie a poprial jej veľa zdravia, pohody a radosti
z dobrej vykonanej práci.